Sjálfboðaliðar á Þórsmörk leggja sitt til loftslagsbaráttunnar Sjálfboðaliðar á góðri stundu í starfstöð Skógræktarinnar á Þórsmörk . Ljósmynd : trailteam.is Sjálfboðaliðar sem starfa á Þórsmörk á komandi sumri munu jafnframt gróðursetja tíu þúsund trjáplöntur í þjóðskógunum og taka þannig þátt í átaki til kolefnisbindingar með skógrækt á Íslandi . Umsóknarfrestur fyrir fólk sem vill gerast sjálfboðaliðar á Þórsmörk er til 31. janúar . Thórsmörk Trail Volunteers auglýsa þessa dagana eftir áhugasömu fólki hvaðanæva úr heiminum sem langar að taka þátt í verndar - og uppbyggingarstarfi Skógræktarinnar á Þórsmerkursvæðinu í sumar . Fram kemur á vef verkefnisins , trailteam.is , að nú hafi verið sett nýtt metnaðarfullt markmið fyrir komandi sumar . Auk þess að vinna að hefðbundnum verkefnum við landbætur ásamt uppbyggingu og viðhaldi stígamannvirkja er stefnt að því að sjálfboðaliðar gróðursetji 10.000 tré í þjóðskógum í Fljótshlíð og Þjórsárdal . Gróðursetningardagar verða skipulagðir allan starfstíma sjálfboðaliðanna í sumar og hefst gróðursetning strax og aðstæður og veður leyfir . Gróðursettar verða ýmsar trjátegundir , meðal annars íslenskt birki og sjá starfsmenn Skógræktarinnar um að skipuleggja gróðursetninguna og stýra verkinu . Eins og segir í frétt á trailteam.is eru nú að aukast aðgerðir á Íslandi í tengslum við aðgerðaráætlun stjórnvalda í loftslagsmálum , meðal annars skógrækt og landgræðsla . Forsvarsmenn sjálfboðaliðastarfsins á Þórsmörk eru spenntir að fá að taka þátt í þessu átaki og leggja þar með sitt lóð á vogarskálarnar í baráttunni gegn loftslagsbreytingum . Nánari upplýsingar um sjálfboðaliðastarfið á Þórsmörk , þau tímabil sem í boði eru á komandi sumri , umsóknareyðublöð og þess háttar er að finna á vef Thórsmörk Trail Volunteers . Tekið er við umsóknum fram til 31. janúar .